b'\n_START_ARTICLE_\nRadio pe internet\n_START_SECTION_\nScurt istoric\n_START_PARAGRAPH_\nPrima emisie de radio prin Internet, \xe2\x80\x9eInternet Talk Radio\xe2\x80\x9d, a fost f\xc4\x83cut\xc4\x83 de Carl Malumud  \xc3\xaen 1993 \xc8\x99i folosea tehnologia denumit\xc4\x83 Mbone  (\xe2\x80\x9emulticast backbone\xe2\x80\x9d). Internet Talk Radio era un talk show s\xc4\x83pt\xc4\x83m\xc3\xa2nal ce difuza interviuri cu exper\xc8\x9bi \xc3\xaen calculatoare. _NEWLINE_\xc3\x8en 1994, postul de radio WXYC al Universit\xc4\x83\xc8\x9bii Carolina de Nord, \xc8\x99i-a \xc3\xaenceput transmisia prin intermediul internetului simultan cu cea \xc3\xaen FM, urmat imediat de multe radiouri tradi\xc8\x9bionale, unele renun\xc8\x9b\xc3\xa2nd la transmisia \xc3\xaen FM \xc8\x99i recurg\xc3\xa2nd doar la on line. _NEWLINE_Prima sta\xc8\x9bie de radio care a emis exclusiv pe Internet, \xe2\x80\x9eRadio HK\xe2\x80\x9d, a fost \xc3\xaenfiin\xc8\x9bat\xc4\x83 \xc3\xaen 1995 de Norman Hajjar \xc3\xaempreun\xc4\x83 cu New Media Lab, o agen\xc8\x9bie de publicitate din Marina del Rey, California. Pentru transmisie Radio HK folosea tehnologia multicast. Mai t\xc3\xa2rziu, Radio HK a devenit unul dintre primele servere RealAudio. _NEWLINE_\xc3\x8en Europa, primul web radio a fost Virgin Radio, ap\xc4\x83rut \xc3\xaen 1996 \xc3\xaen Marea Britanie. _NEWLINE_\xc3\x8en 1999 Scour Inc. a lansat  MyCaster, un software MP3 player similar cu Winamp. Aceast\xc4\x83 aplica\xc8\x9bie permitea  utilizatorului s\xc4\x83 transmit\xc4\x83 \xc3\xaen timp real propriile fi\xc8\x99iere audio c\xc4\x83tre site-ul web, care  amplifica semnalul \xc8\x99i \xc3\xael lista pe site-ul s\xc4\x83u pentru a putea fi accesat de oricine. _NEWLINE_\xc3\x8en Rom\xc3\xa2nia institu\xc8\x9bia Consiliul Na\xc8\x9bional de Reglementare al Domeniului Audiovizual are \xc3\xaen atribu\xc8\x9bii supervizarea \xc8\x99i p\xc4\x83strarea ordinii \xc3\xaen domeniul comunica\xc8\x9biilor \xc3\xaen eter. Majoritatea posturilor de radio rom\xc3\xa2ne\xc8\x99ti au \xc8\x99i o variant\xc4\x83 online \xc8\x99i din ce \xc3\xaen ce mai multe func\xc8\x9bioneaz\xc4\x83 exclusiv pe internet.\n_START_SECTION_\nTehnologie\n_START_PARAGRAPH_\nPentru o emisie de radio on line sunt necesare trei componente principale: sursa de emisie, un server retransmi\xc8\x9b\xc4\x83tor (repetitor) de emisie \xc8\x99i un player de recep\xc8\x9bie la ascult\xc4\x83tor pe un PC. _NEWLINE_Radioul pe internet din prezent folose\xc8\x99te tehnologia web 2.0 \xc8\x99i este distribuit \xc3\xaen principal prin streaming. Informa\xc8\x9biile sunt trimise sub form\xc4\x83 de bi\xc8\x9bi printr-o conexiune TCP/IP, apoi reasambla\xc8\x9bi \xc8\x99i reda\xc8\x9bi cu o \xc3\xaent\xc3\xa2rziere (timp de lag) \xc3\xaen aproximativ dou\xc4\x83 secunde. _NEWLINE_Ratele de transfer pot varia de la 24 de kb/s (emisii talk show) la 320 de kb/s (pentru \xc3\xaenregistr\xc4\x83ri audio). Un sunet de calitate necesit\xc4\x83 minim 128 kb/s, care este posibil numai cu o conexiune de mare vitez\xc4\x83. _NEWLINE_Formatele utilizate sunt \xc3\xaen special MP3, Ogg, AAC, \xc8\x99i mai recent MP3pro o extensie a acestuia, care permite dublarea ratelor de transfer (o rat\xc4\x83 de 64 kb/s devine 124 kb/s). MP3 pro este integrat \xc3\xaen playerul JetAudio \xc8\x99i plugin pentru Winamp.\n_START_SECTION_\nServere de radio internet\n_START_PARAGRAPH_\nAceste servere de radio web listeaz\xc4\x83 mii de sta\xc8\x9bii de Internet radio care acoper\xc4\x83 o varietate de genuri muzicale \xc8\x99i/sau talk show-uri._NEWLINE_Dintre cele mai populare re\xc8\x9bele de radio pe internet sunt Live365 \xc8\x99i SHOUTcast. Spre deosebire de alte site-uri, SHOUTcast permite utilizatorilor s\xc4\x83-\xc8\x99i seteze propriile servere de radio pe Internet. _NEWLINE_Printre alternative se numar\xc4\x83: RadioTower, Icecast, Xiph.org, TuneIn, RadioGuide etc.\n_START_SECTION_\nAvantaje \xc8\x99i dezavantaje\n_START_PARAGRAPH_\nDeoarece semnalul radio este trimis pe Internet prin WWW, se poate accesa o anumit\xc4\x83 sta\xc8\x9bie radio de oriunde din lume._NEWLINE_\xc3\x8en compara\xc8\x9bie cu radioul tradi\xc8\x9bional, radioul pe Internet nu este limitat doar la audio, recep\xc8\x9bia pe Internet poate fi completat\xc4\x83 cu poze sau grafice, texte, camere web de chat \xc8\x99i alte link-rui aflate pe site-ul sta\xc8\x9biei._NEWLINE_Majoritatea radiourilor on-line pot fi ascultate gratuit, abonamentul la internet fiind singurul cost pentru utilizator. _NEWLINE_Radioul on line este mai pu\xc8\x9bin accesibil dec\xc3\xa2t cel tradi\xc8\x9bional, deoarece necesit\xc4\x83 unele cuno\xc8\x99tin\xc8\x9be tehnice \xc8\x99i o familiaritate cu mediul de calculatoare \xc8\x99i internet.'